Document ID: 32007R1313

ΚΑΝΟΝΙΣΜΌΣ (ΕΚ) αριθ. 1313/2007 ΤΗΣ ΕΠΙΤΡΟΠΉΣ
της 8ης Νοεμβρίου 2007
για την τροποποίηση του κανονισμού (ΕΚ) αριθ. 2076/2002 σχετικά με την παράταση της περιόδου που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου, όσον αφορά την ουσία metalaxyl, και του κανονισμού (ΕΚ) αριθ. 2024/2006 όσον αφορά την κατάργηση της παρέκκλισης σχετικά με την ουσία metalaxyl
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 τρίτο εδάφιο,
Εκτιμώντας τα ακόλουθα:
(1)
Η δραστική ουσία metalaxyl είναι μία από τις δραστικές ουσίες που περιλαμβάνονται στο παράρτημα Ι του κανονισμού (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου της σχετικής με τη διάθεση φυτοπροστατευτικών προϊόντων στην αγορά (2).
(2)
Σύμφωνα με το άρθρο 1 του κανονισμού (ΕΚ) αριθ. 2076/2002 της Επιτροπής, της 20ής Νοεμβρίου 2002, σχετικά με την παράταση της περιόδου που αναφέρεται στο άρθρο 8 παράγραφος 2 της οδηγίας 91/414/ΕΟΚ, τη μη καταχώριση ορισμένων δραστικών ουσιών στο παράρτημα Ι της εν λόγω οδηγίας και την ανάκληση των εγκρίσεων για τα φυτοπροστατευτικά προϊόντα που περιέχουν τις ουσίες αυτές (3), για τις δραστικές ουσίες οι οποίες έχουν αξιολογηθεί στο πλαίσιο του κανονισμού (ΕΟΚ) αριθ. 3600/92 η περίοδος που αναφέρεται στο άρθρο 8 παράγραφος 2 της οδηγίας 91/414/ΕΟΚ έληξε στις 31 Δεκεμβρίου 2006.
(3)
Στις 2 Μαΐου 2003 η Επιτροπή εξέδωσε την απόφαση 2003/308/ΕΚ σχετικά με τη μη καταχώριση της ουσίας metalaxyl στο παράρτημα I της οδηγίας 91/414/ΕΟΚ του Συμβουλίου και την απόσυρση των εγκρίσεων για φυτοπροστατευτικά προϊόντα που περιέχουν τη δραστική αυτή ουσία (4).
(4)
Ο κανονισμός (ΕΚ) αριθ. 2024/2006 της Επιτροπής, της 22ας Δεκεμβρίου 2006, για τη θέσπιση μεταβατικών μέτρων κατά παρέκκλιση από τον κανονισμό (ΕΚ) αριθ. 2076/2002 και από τις αποφάσεις 98/270/ΕΚ, 2002/928/ΕΚ, 2003/308/ΕΚ, 2004/129/ΕΚ, 2004/141/ΕΚ, 2004/247/ΕΚ, 2004/248/ΕΚ, 2005/303/ΕΚ και 2005/864/ΕΚ όσον αφορά τη συνεχιζόμενη χρήση φυτοπροστατευτικών προϊόντων που περιέχουν ορισμένες δραστικές ουσίες οι οποίες δεν περιλαμβάνονται στο παράρτημα I της οδηγίας 91/414/ΕΟΚ, λόγω της προσχώρησης της Ρουμανίας (5) προβλέπει παρέκκλιση από το άρθρο 3 της απόφασης 2003/308/ΕΚ.
(5)
Το Δικαστήριο των Ευρωπαϊκών Κοινοτήτων, στην απόφαση που εξέδωσε στις 18 Ιουλίου 2007 για την υπόθεση C-326/05 P (6), αναίρεσε την απόφαση 2003/308/ΕΚ.
(6)
Σύμφωνα με το άρθρο 233 της συνθήκης, τα όργανα των οποίων η πράξη κηρύχθηκε άκυρη οφείλουν να λαμβάνουν τα μέτρα που συνεπάγεται η εκτέλεση της απόφασης του Δικαστηρίου των Ευρωπαϊκών Κοινοτήτων.
(7)
Κατά συνέπεια, κρίνεται απαραίτητο να παραταθεί για την ουσία metalaxyl η περίοδος που προβλέπεται στον κανονισμό (ΕΚ) αριθ. 2076/2002, έτσι ώστε να καταστεί εφικτή η αξιολόγηση της ουσίας και να δοθεί η δυνατότητα στα κράτη μέλη να εγκρίνουν φυτοπροστατευτικά προϊόντα που περιέχουν την εν λόγω δραστική ουσία. Περαιτέρω λεπτομέρειες σχετικά με τη διαδικασία αξιολόγησης της ουσίας metalaxyl πρέπει να καθοριστούν σε ειδική πράξη. Για να εκτελεστεί η απόφαση το συντομότερο δυνατόν, δεν είναι ανάγκη να έχει εκδοθεί η εν λόγω πράξη για να παραταθεί η χρονική περίοδος.
(8)
Ως εκ τούτου, οι κανονισμοί (ΕΚ) αριθ. 2076/2002 και (ΕΚ) αριθ. 2024/2006 πρέπει να τροποποιηθούν αναλόγως.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΚ) αριθ. 2076/2002, μετά την πρώτη πρόταση, προστίθεται η ακόλουθη πρόταση:
«Ωστόσο, για την ουσία metalaxyl η δωδεκαετής περίοδος που αναφέρεται στο άρθρο 8 παράγραφος 2 της οδηγίας 91/414/ΕΟΚ παρατείνεται έως τις 30 Ιουνίου 2010.».
Άρθρο 2
Το άρθρο 4 του κανονισμού (ΕΚ) αριθ. 2024/2006 διαγράφεται.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 2 Μαΐου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Νοεμβρίου 2007.

Labels: 0
3
20
6